Návrh ROZHODNUTIE RADY, ktorým sa určuje zloženie Výboru regiónov /* COM/2014/0226 final - 2014/0128 (NLE) */





DÔVODOVÁ SPRÁVA 1. KONTEXT NÁVRHU V článku 305 Zmluvy o fungovaní Európskej únie (ZFEÚ) sa stanovuje, že počet členov Výboru regiónov (ďalej len „výbor“) neprevýši 350. Do nadobudnutia platnosti Lisabonskej zmluvy bolo zloženie výboru ustanovené v zmluvách. V článku 305 druhom odseku ZFEÚ sa stanovuje, že Rada, ktorá sa uznáša jednomyseľne, prijme na návrh Komisie rozhodnutie, ktorým sa určí zloženie výboru. V článku 8 Protokolu (č. 36) o prechodných ustanoveniach sa zachovalo zloženie výboru tak, ako bolo predtým stanovené v článku 263 Zmluvy o ES „[d]o nadobudnutia účinnosti rozhodnutia uvedeného v článku 305 ZFEÚ“. Od 1. júla 2013 sa zloženie výboru upravilo článkom 24 ods. 1 Aktu o podmienkach pristúpenia Chorvátskej republiky. V článku 24 ods. 2 tohto aktu sa stanovuje, že „[v] období odo dňa pristúpenia do konca funkčného obdobia, počas ktorého Chorvátsko pristúpi k Únii, alebo do nadobudnutia účinnosti rozhodnutia uvedeného v článku 305 druhom odseku ZFEÚ, podľa toho, čo nastane skôr, sa počet členov Výboru regiónov dočasne zvýši na 353, aby sa zohľadnilo pristúpenie Chorvátska“. Súčasné funkčné obdobie výboru sa skončí 31. januára 2015. Je preto potrebné, aby Rada prijala rozhodnutie o zložení výboru ešte pred tým, než začne postup na obnovenie Výboru regiónov na obdobie rokov 2015 – 2020. Je nutné pripomenúť, že v článku 300 ods. 5 ZFEÚ sa stanovuje, že pravidlá, ktoré sa vzťahujú na charakter zloženia týchto výborov, „reviduje Rada v pravidelných intervaloch s cieľom zohľadniť hospodársky, sociálny a demografický vývoj v Únii. Na tento účel prijíma Rada na návrh Komisie rozhodnutia.“ 2. VÝSLEDKY KONZULTÁCIÍ SO ZAINTERESOVANÝMI STRANAMI Výbor regiónov prijal 6. októbra 2010 odporúčania Európskej komisii a Rade o budúcom zložení Výboru regiónov Európskej únie[1]. Odporúča v nich stály systém, „ktorý by stanovoval uvoľňovanie kresiel pri ďalších rozšíreniach: všetky delegácie, počnúc najmenšou, by postupne uvoľňovali po jednom kresle, až kým by nebol dostatočný počet voľných miest pre dané rozšírenie. Pri ďalšom rozšírení by sa potom pokračovalo ďalšou delegáciou, ktorá je na rade. Pri tomto postupe treba zabezpečiť, aby žiadna delegácia nemala menej ako 5 členov. Tak by sa zaručila proporcionalita, pluralizmus a solidarita medzi delegáciami“. Výbor sa takisto „nazdáva [...], že tieto zásady [vymedzené výborom] možno zohľadniť zavedením minimálneho počtu 5 členov pre členský štát s najnižším počtom obyvateľov a zavedením maximálneho počtu 24 členov pre členský štát s najvyšším počtom obyvateľov“. Komisia takisto zvážila stanoviská, ktoré jej predložili niektoré členské štáty, ktoré sa zasadzujú o vyšší počet kresiel pre členské štáty s najvyšším počtom obyvateľov, ako aj názory zaznamenané v protokoloch a návrhoch k Európskemu dohovoru na roky 2002 – 2003. Od medzivládnej konferencie, na ktorej bol prijatý text Lisabonskej zmluvy, okrem toho nedošlo k nijakému hospodárskemu, sociálnemu ani demografickému vývoju, ktorý by odôvodňoval podstatnú zmenu v povahe zloženia výboru. Tento návrh sa preto obmedzuje len na určenie počtu členov výboru pre každý členský štát. 3. PRÁVNE PRVKY NÁVRHU 3.1 Právny základ Návrh je založený na článku 305 druhom odseku ZFEÚ, podľa ktorého Rada prijme jednomyseľné rozhodnutie, ktorým sa určí zloženie výboru. 3.2 Vysvetlenie návrhu Súčasné zloženie výboru sa po pristúpení Chorvátska nemôže zachovať v rovnakom rozsahu po skončení funkčného obdobia súčasných členov, pretože by sa tým prekročil maximálny počet kresiel, ktorý je stanovený v zmluve. Zmluvy neobsahujú nijaké ustanovenia o spôsobe určovania zloženia Hospodárskeho a sociálneho výboru či Výboru regiónov v rámci maximálneho počtu 350 členov, na rozdiel od kritérií zloženia Európskeho parlamentu, ktoré sú stanovené v článku 14 ods. 2 Zmluvy o Európskej únii. Zatiaľ čo Parlament je zložený z priamo volených zástupcov občanov Únie, výbor sa skladá zo zástupcov regionálnych a miestnych územných celkov (článok 300 ods. 3 ZFEÚ). Skôr ako vytvorenie priameho prepojenia na počet obyvateľov príslušných členských štátov by preto prvoradým záujmom malo byť zabezpečenie, aby bol hlas regiónov a miestnych orgánov vo výbore vypočutý. Komisia zastáva názor, že súčasná rovnováha v zložení výboru by sa mala zachovať čo najdlhšie, pretože je výsledkom niekoľkých medzivládnych konferencií. Preto sa navrhuje vykonať čo najnižší počet zmien, znížiť súčasný počet kresiel pridelených členskému štátu maximálne o jedno kreslo a pri súčasnom zachovaní minimálneho počtu piatich kresiel na členský štát (súčasný počet kresiel pre Maltu) s cieľom umožniť zapojenie členov každého členského štátu do celého rozsahu činností výboru uplatniť tieto zníženia najprv na členské štáty s najnižším počtom obyvateľov (Luxembursko, Cyprus a Estónsko). Komisia prijme tento návrh spolu s návrhom o zložení Hospodárskeho a sociálneho výboru. Rovnaké rozdelenie kresiel medzi členské štáty v oboch výboroch sa musí zachovať. Komisia sa domnieva, že by nebolo vhodné vytvoriť metodiku, ktorou by sa určovalo prerozdelenie kresiel v prípade, že k Únii pristúpi nový členský štát, keďže v zmluve sa stanovuje pravidelné skúmanie a neposkytujú kritériá, na ktorých by sa stála metodika mohla zakladať. 3.3 Nadobudnutie účinnosti Navrhuje sa, aby Rada odložila nadobudnutie účinnosti tohto rozhodnutia až do dňa po skončení súčasného funkčného obdobia výboru. V prípade, že by sa nadobudnutie účinnosti neodložilo, článok 24 ods. 2 Aktu o podmienkach pristúpenia Chorvátskej republiky by sa vykladal v tom zmysle, že dočasné zvýšenie na 353 členov nebude odo dňa nadobudnutia účinnosti legálne. 2014/0128 (NLE) Návrh ROZHODNUTIE RADY, ktorým sa určuje zloženie Výboru regiónov RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 305, so zreteľom na návrh Európskej komisie, keďže: (1) V článku 300 ods. 3 Zmluvy o fungovaní Európskej únie sa stanovuje, že Výbor regiónov sa skladá zo zástupcov regionálnych alebo miestnych územných celkov, ktorí buď vykonávajú volenú funkciu regionálneho alebo miestneho územného celku, alebo sú politicky zodpovední volenému zhromaždeniu. (2) V článku 305 Zmluvy o fungovaní Európskej únie sa stanovuje, že Rada určí zloženie Výboru regiónov. Počet členov neprevýši 350. (3) Výbor regiónov prijal 6. októbra 2010 odporúčania Európskej komisii a Rade o budúcom zložení Výboru regiónov Európskej únie[2]. (4) Súčasná rovnováha v zložení Výboru regiónov by sa mala zachovať čo najdlhšie, pretože je výsledkom niekoľkých medzivládnych konferencií. (5) S cieľom umožniť, aby bolo zloženie Výboru regiónov do konca funkčného obdobia súčasných členov v súlade s článkom 24 Aktu o podmienkach pristúpenia Chorvátskej republiky, nadobudnutie účinnosti tohto rozhodnutia by sa malo odložiť až do uvedeného dňa, PRIJALA TOTO ROZHODNUTIE: Článok 1 Počet členov Výboru regiónov je nasledovný: Belgicko 12 Bulharsko 12 Česká republika 12 Dánsko 9 Nemecko 24 Estónsko 6 Írsko 9 Grécko 12 Španielsko 21 Francúzsko 24 Chorvátsko 9 Taliansko 24 Cyprus 5 Lotyšsko 7 Litva 9 Luxembursko 5 Maďarsko 12 Malta 5 Holandsko 12 Rakúsko 12 Poľsko 21 Portugalsko 12 Rumunsko 15 Slovinsko 7 Slovensko 9 Fínsko 9 Švédsko 12 Spojené kráľovstvo 24. Článok 2 Toto rozhodnutie nadobúda účinnosť dňom nasledujúcim po skončení funkčného obdobia súčasných členov Výboru regiónov. V Bruseli Za Radu predseda [1] Výbor regiónov, R/CdR 137/2010 fin, Odporúčania Európskej komisii a Rade o budúcom zložení Výboru regiónov Európskej únie, 6. októbra 2010. [2] CdR 137/2010 fin.